Bħalissa l-Ministeru għall-Enerġija u l-Immaniġġjar tal-Ilma għaddej b'ħidma kontinwa sabiex jara li jkompli jinforma u jeduka lill-poplu dwar il-valur u l-importanza tal-ilma. Ftit taż-żmien ilu, l-Aġenzija tal-Enerġija u l-Ilma nediet kampanja li se tkun għaddejja għal dawn it-tliet snin li ġejjin – Water Be The Change, fejn se tkun qed tgħin lill-familji Maltin inaqqsu l-konsum tal-ilma fi djarhom. Flimkien se nkunu qed noħolqu għarfien fejn naraw li l-ilma li nikkonsmaw ta' kuljum nużawh aħjar u b'mod għaqli. L-għan prinċipali hu li kulħadd jifhem li l-irwol tiegħu huwa importanti, żgħir kemm huwa żgħir, biex b'hekk kull wieħed u waħda minna jibda jaġixxi b'mod aktar responsabbli fejn jidħol il-konsum tal-ilma, u nifhmu wkoll ir-raġuni għaliex il-konservazzjoni tal-ilma hi prijorità. Il-konservazzjoni tal-ilma tfisser proprju l-mod ta' kif u kemm persuna tikkonsma ilma. Kull individwu juża madwar 110 litri ta' ilma kuljum. Hawnhekk, wieħed jistaqsi fejn u kif jikkonsma daqsekk litri f'ġurnata waħda biss? Għalhekk il-messaġġ ta' din il-kampanja huwa dak ta' kif tista' tibqa' tgħix bl-istess kumditajiet li int imdorri bihom iżda fl-istess waqt tnaqqas mill-konsum tiegħek billi tuża l-ilma b'mod iktar effiċjenti. Jekk kull wieħed u waħda minna jinteressa ruħu u joqgħod attent mill-użu tiegħu ta' kuljum, nistgħu naslu biex nagħmlu d-differenza u nnaqqsu l-konsum b'mod konsiderevoli. B'metodi sempliċi u bl-involviment ta' kull persuna u familja dan jista' jseħħ. Jista' jseħħ b'aktar ħsieb u attenzjoni lejn l-azzjonijiet tagħna fejn jidħol l-użu tal-ilma, sempliċement anke waqt li qed taħsel il-platti jew il-ħwejjeġ. Qabel ma tnediet din il-kampanja, l-Aġenzija għall-Enerġija u l-Ilma ħadmet fuq riċerka u tkellmet ma' diversi familji u persuni sabiex tifhem aħjar il-bżonnijiet u l-aspettattivi tagħhom fejn jidħol l-użu tal-ilma fil-ħajja ta' kuljum. B'hekk l-Aġenzija setgħet tidentifika aħjar il-prattiċi li bihom qiegħed jiġi kkonsmat aktar ilma milli hemm bżonn. Fl-istess stħarriġ, ġie identifikat li l-popolazzjoni Maltija l-aktar li tikkonsma ilma huwa mid-doċċa u mill-użu tal-flushing. Huwa stmat li dawn jammontaw għal madwar 70% tal-konsum totali tal-familji. Din il-kampanja tfasslet proprju sabiex il-poplu jiġi infurmat kif jista' jnaqqas il-konsum għax ħafna drabi dan kollu jkun ġej minn nuqqas ta' informazzjoni jew attenzjoni. Ir-realtà hija li ħadd ma jaħli l-ilma sempliċement biex jaħlih, iżda għax ħafna drabi ma jkollniex għarfien biżżejjed ta' kif nistgħu nipprevjenu l-ħela żejda. Għalhekk, l-Aġenzija rat li ssib alternattivi sabiex jitnaqqas dan l-użu u l-konsum. Matul dawn it-tliet snin li ġejjin, l-Aġenzija se tkun qed tagħti eżempji ta' x'oġġetti għandhom jintużaw biex jitnaqqas il-konsum bħal pereżempju l-użu ta' shower head effiċjenti. Permezz ta' dan l-apparat, il-volum tal-ilma fir-realtà jonqos iżda hekk kif l-ilma jitħallat mal-arja hu u nieżel, jibda jinħass bl-istess pressa ta' qabel. Sadanittant, irridu nnaqqsu wkoll il-ħin li ndumu bl-ilma nieżel għalxejn. Fil-każ tal-flushing, irridu naraw li jkollna l-apparat neċessarju sabiex jitnaqqas il-volum ta' ilma li jinżel. Permezz ta’ azzjonijiet sempliċi, nistgħu nnaqqsu l-volum tal-ilma u dan jgħodd ukoll għal kwalunkwe oġġett ieħor li għandu x’jaqsam mal-konsum tal-ilma. Meta wieħed qed jagħti l-attenzjoni meħtieġa, b’mod awtomatiku ikun qed jgħin sabiex inaqqas l-użu tal-ilma, u dan ifisser inqas bżonn ta’ produzzjoni tal-ilma, inqas enerġija użata, inqas emissjonijiet, u fuq kollox ir-riżultat ikun dak ta’ kontijiet irħas.